Vedbygård
Vedbygård, hovedgård i Ruds Vedby 7 km nordøst for Høng. Den er nævnt 1346, kom senere under kronen og var 1429-1671 i slægten Ruds eje.
På et kvadratisk voldsted omkranset af vandfyldte grave ligger den trefløjede hovedbygning med en sengotisk sydfløj, hvis ældste dele er fra anden halvdel af 1400-t., en sengotisk nordfløj fra ca. 1540 og en vestfløj, der opførtes hhv. 1760 og 1855. I hovedbygningen er der frilagt kalkmalerier fra 1500-t.
Hovedbygningen har siden 1917 fungeret som ferie- og rekreationshjem under Diakonissestiftelsen.